[{"text_idx": "#000000", "text": "58 yn marw tra'n aros am lawdriniaeth ar y galon yng Nghymru"}, {"text_idx": "#000002", "text": "Mae'r ffigyrau diweddaraf wedi dangos bod 58 wedi marw mewn dwy flynedd tra'n aros am lawdriniaeth ar y galon yn y Gwasanaeth Iechyd yng Nghymru."}, {"text_idx": "#000003", "text": "Daw'r ffigyrau ar o\u0302l cais Rhyddid Gwybodaeth gan Blaid Cymru ac maen nhw'n dangos bod y Gwasanaeth Iechyd yng Nghymru wedi defnyddio ysbytai yn Lloegr er mwyn lleihau amseroedd aros."}, {"text_idx": "#000004", "text": "Mae Plaid Cymru wedi dweud y dylai Llywodraeth Cymru wneud mwy i wella'r capasiti ar gyfer cynnal llawdriniaethau."}, {"text_idx": "#000005", "text": "Dywedodd llefarydd ar ran Llywodraeth Cymru: \"Ar ddiwedd Mehefin 2015 roedd pump yn aros am fwy na 36 wythnos am lawdriniaeth y galon yng Nghymru."}, {"text_idx": "#000006", "text": "\"Ar ddiwedd Ebrill 2014 roedd 161 yn aros am fwy na 36 wythnos am lawdriniaeth y galon yng Nghymru.\""}, {"text_idx": "#000007", "text": "Yn o\u0302l yr ymateb i'r cais Rhyddid Gwybodaeth cafodd 38 o'r marwolaethau o fewn y ddwy flynedd eu cofnodi gan Fwrdd Iechyd Abertawe Bro Morgannwg, ac roedd 20 o farwolaethau yn ysbytai Bwrdd Iechyd Caerdydd a'r Fro."}, {"text_idx": "#000008", "text": "O ran cyfanswm roedd bron 2,000 o lawdriniaethau yn Ysbyty Treforys, Ysbyty Athrofaol Cymru ac mewn ysbytai yn Lerpwl (ar gyfer cleifion o'r gogledd) yn 2014-15."}, {"text_idx": "#000010", "text": "Ond mae'r ffigyrau wedi dangos bod 77 o lawdriniaethau yn Ysbyty Preifat Spire ym Mryste tra oedd wyth yn 2013-14."}, {"text_idx": "#000012", "text": "Dywedodd Elin Jones, llefarydd Plaid Cymru ar iechyd: \"Rhaid i ni wneud yn siw\u0302r y bydd amseroedd aros y llawdriniaethau hyn, a all achub bywydau, yn dal i ostwng."}, {"text_idx": "#000013", "text": "\"Mae defnyddio'r sector breifat i gynnal llawdriniaethau ychwanegol, yn ogystal ag anfon cleifion o'r de i ysbytai'r GIG yn Lloegr, wedi amlygu pa mor bwysig yw cael mwy o allu a gwell rheolaeth ar restrau aros. Dyw anfon pobl i fannau eraill fyth yn ateb yn y tymor hir.\""}, {"text_idx": "#000014", "text": "Wrth gyfeirio at y gwahaniaeth rhwng y rhai oedd yn aros am fwy na 36 wythnos am lawdriniaeth yn 2014 a 2015 dywedodd llefarydd ar ran y llywodraeth: \"Mae llawer llai oherwydd penderfyniad i ddefnyddio rhai ysbytai yn Lloegr."}, {"text_idx": "#000016", "text": "\"Rydym wedi buddsoddi'n sylweddol ... mae'r capasiti yn Ysbyty Athrofaol Cymru yn cael ei gynyddu ac mae gwaith ar y gweill yn Ysbyty Treforys, Abertawe.\""}]